Document ID: 32009D0151

DECIZIA COMISIEI
din 20 februarie 2009
de modificare a anexei II la Decizia 79/542/CEE a Consiliului cu privire la rubrica referitoare la Botswana în lista cu țări terțe sau cu regiuni ale acestora din care sunt autorizate importurile în Comunitate de anumite categorii de carne proaspătă
[notificată cu numărul C(2009) 1031]
(Text cu relevanță pentru SEE)
(2009/151/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 teza introductivă punctul 1 primul paragraf și punctul 4,
întrucât:
(1)
Decizia 79/542/CEE a Consiliului din 21 decembrie 1976 privind întocmirea listei cu țări terțe sau cu regiuni ale acestora și de stabilire a condițiilor de sănătate animală și publică și de certificare sanitar-veterinară, pentru importul în Comunitate de anumite animale vii și carne proaspătă provenită de la acestea (2) stabilește condițiile sanitare pentru importul în Comunitate de animale vii, cu excepția ecvideelor, și pentru importul de carne proaspătă provenind de la aceste animale, inclusiv de la ecvidee, dar excluzând preparatele din carne.
(2)
Decizia 79/542/CEE prevede că importurile de carne proaspătă destinate consumului uman sunt autorizate numai dacă această carne provine de pe teritoriul unei țări terțe sau dintr-o regiune a acesteia, enumerată în partea 1 din anexa II la decizia menționată anterior, iar carnea proaspătă îndeplinește cerințele prevăzute în certificatul sanitar-veterinar corespunzător pentru această carne, în conformitate cu modelele prezentate în partea 2 din anexa menționată anterior, ținând seama de orice condiții specifice sau garanții suplimentare cerute pentru carne.
(3)
Botswana este inclusă în partea 1 din anexa II la Decizia 79/542/CEE și a fost împărțită în diferite teritorii, în principal în funcție de starea de sănătate a animalelor din acestea. Teritoriile sunt autorizate să exporte în Comunitate carne proaspătă dezosată și maturată provenind de la bovine domestice, ovine și caprine domestice, precum și de la anumite animale de crescătorie și sălbatice din specii nedomestice („carne proaspătă”).
(4)
La 20 octombrie 2008, a fost suspectat un focar de febră aftoasă într-o fermă din districtul Ghanzi, situat în zona sanitar-veterinară de combatere a bolilor nr. 12 din Botswana. De îndată ce s-a confirmat focarul, autoritatea competentă din Botswana a suspendat exporturile de carne proaspătă din întreaga țară către Comunitate.
(5)
Având în vedere aceste circumstanțe, nu s-au mai autorizat prin Decizia 79/542/CEE, astfel cum a fost modificată prin Decizia 2009/4/CE a Comisiei (3), importurile în Comunitate de carne proaspătă provenind din zona sanitar-veterinară de combatere a bolilor nr. 12 din Botswana.
(6)
Ținând cont de faptul că autoritatea competentă din Botswana a furnizat, în prezent, garanții suficiente privind măsurile instituite pentru combaterea răspândirii bolii, care s-au dovedit eficiente în eliminarea infecției de febră aftoasă, este necesar să se restabilească zona sanitar-veterinară de combatere a bolilor nr. 12, prin urmare, autorizându-se din nou exporturile de carne proaspătă provenind din zona respectivă către Comunitate.
(7)
Prin urmare, partea 1 din anexa II la Decizia 79/542/CEE ar trebui modificată în consecință.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Partea 1 din anexa II la Decizia 79/542/CEE se înlocuiește cu textul din anexa la prezenta decizie.
Articolul 2
Prezenta decizie se aplică de la 1 februarie 2009.
Articolul 3
Prezenta decizie se adresează statelor membre.
Adoptată la Bruxelles, 20 februarie 2009.

Labels: 17
0
3
6
18